অ্যালিস দাবা
১৯৫৩ খ্রিষ্টাব্দে ভার্নন রায়ল্যান্ডস পার্টন দ্বারা উদ্ভাবিত অ্যালিস দাবা এক ভিন্ন ধরনের দাবা খেলা বিশেষ। এই খেলাটির নাম লুইস ক্যারলের লেখা থ্রু দ্য লুকিং গ্লাস অ্যান্ড হোয়াট অ্যালিস ফাউন্ড দেয়ার বইয়ের প্রধান চরিত্র অ্যালিসের নামে হয়েছে। অ্যালিস দাবা খেলায় দুই বোর্ডের মধ্যে গুটি স্থানান্তুরণকে ঐ বইয়ে অ্যালিসের আয়নার মধ্যে দিয়ে যাত্রার সঙ্গে তুলনা করা হয়েছে। অ্যালিস দাবা খেলায় গুটি স্থানান্তরণের সাধারণ নিয়ম এই খেলায় নতুন খেলোয়াড়দের মধ্যে বেশির ভাগ সময়ে হতভম্ব ভাবের সৃষ্টি করে। গুটির স্থানান্তরণের ফলে গুটির এক বোর্ড থেকে অদৃশ্য হওয়া আবার আচমকা উদয় হওয়া অধিকাংশ সময়ে বিস্ময় ও মজাদার ভুল ভ্রান্তির সৃষ্টি করে। যা দেখছি আসলে তা নয় এই অভিজ্ঞতা পার্টনের উদ্ভাবিত অনেক ধরনের দাবা খেলার মধ্যে অ্যালিস দাবাকে সর্বাধিক জনপ্রিয় করে তুলেছে।